### NN 126/2015 (20.11.2015.), Pravilnik o standardnim ponudama

HRVATSKA REGULATORNA AGENCIJA ZA MREŽNE DJELATNOSTI

2397

Na temelju članka 12. stavka 1. i članka 58. stavka 4. Zakona o elektroničkim komunikacijama (»Narodne novine« br. 73/08, 90/11, 133/12, 80/13 i 71/14), Vijeće Hrvatske regulatorne agencije za mrežne djelatnosti na sjednici održanoj 17. studenoga 2015. donosi

PRAVILNIK

O STANDARDNIM PONUDAMA

I. OPĆE ODREDBE

Članak 1.

Ovim se Pravilnikom o standardnim ponudama (dalje: Pravilnik) propisuje osnovni sadržaj i način objave standardnih ponuda za operatore sa značajnom tržišnom snagom kojima je takva obveza utvrđena odlukom Hrvatske regulatorne agencije za mrežne djelatnosti (dalje: HAKOM).

Članak 2.

U smislu ovoga Pravilnika pojedini pojmovi imaju sljedeće značenje:

1) lokalna potpetlja – dio lokalne petlje koji povezuje krajnju točku elektroničke komunikacijske mreže u prostoru pretplatnika na sabirnu (koncentracijsku) točku ili na neku drugu posrednu pristupnu točku u nepokretnoj javnoj komunikacijskoj mreži

2) potpuni izdvojeni pristup lokalnoj petlji – pružanje operatoru korisniku usluge pristupa lokalnoj petlji ili lokalnoj potpetlji operatora sa značajnom tržišnom snagom kojim se dopušta uporaba punog kapaciteta mrežne infrastrukture

3) dijeljeni izdvojeni pristup lokalnoj petlji – pružanje operatoru korisniku usluge pristupa lokalnoj petlji ili lokalnoj potpetlji operatora sa značajnom tržišnom snagom, omogućavajući korištenje određenog dijela kapaciteta mrežne infrastrukture, kao što je dio frekvencije ili ekvivalenta.

II. IZGLED, OBLIK I SADRŽAJ STANDARDNIH PONUDA

Članak 3.

Standardna ponuda operatora sa značajnom tržišnom snagom minimalno sadrži:

1) opće odredbe (predmet, opseg i ograničenja standardne ponude, razvoj standardne ponude, vrijeme stupanja na snagu standardne ponude, značenje pojmova)

2) opis usluga koje su određene opsegom standardne ponude

3) tehnički uvjeti pristupa uključujući arhitekturu mreže

4) uvjeti pružanja usluge što uključuje postupak podnošenja zahtjeva, vrijeme odgovora na zahtjeve, odbijanje zahtjeva, povlačenje zahtjeva, uvjete aktivacije i pružanja usluge, postupak otklanjanja kvarova/smetnji te naknade zbog kašnjenja zbog neizvršenja ugovornih obveza

5) cijene usluga

6) obračun, naplata i instrumenti osiguranja plaćanja

7) kakvoća usluge

8) pristup sustavima operativne potpore, informacijskim sustavima ili bazama podataka

9) upravljanje, rad i održavanje usluge

10) odgovornost i naknada štete

11) povjerljivost informacija i poslovna tajna

12) postupak migracije operatora korisnika standardne ponude između usluga

13) postupak rješavanja sporova.

Članak 4.

Osim minimalnog sadržaja iz članka 3. ovog Pravilnika, standardna ponuda operatora sa značajnom tržišnom snagom koja se odnosi na veleprodajni pristup elektroničkoj komunikacijskoj mreži dodatno minimalno sadrži i:

A. Uvjete izdvojenog pristupa lokalnoj petlji

1) dijelovi mreže kojima se nudi pristup, koji posebno obuhvaćaju sljedeće dijelove zajedno s odgovarajućom povezanom opremom:

a) izdvojeni pristup lokalnoj petlji (potpuni i dijeljeni)

b) izdvojeni pristup lokalnoj potpetlji (potpuni i dijeljeni), uključujući prema potrebi i pristup neaktivnim mrežnim elementima s ciljem izgradnje zamrežja (eng. backhaul)

c) prema potrebi pristup kabelskoj kanalizaciji s ciljem izgradnje pristupne mreže.

2) informacije o lokacijama kabineta i razvodnih ormara na kojima se ostvaruje fizički pristup, raspoloživost lokalnih petlji, potpetlji i zamrežja u određenim dijelovima pristupne mreže i prema potrebi informacije o lokacijama kabelske kanalizacije i njenoj raspoloživosti, koji ne moraju biti objavljeni, već dostupni zainteresiranoj osobi putem informacijskog sustava iz članka 3. stavka 1. točke 8. ovog Pravilnika

3) tehnički uvjeti u vezi s pristupom i korištenjem lokalnih petlji i potpetlji, uključujući tehničke značajke upredene parice i/ili svjetlovodnog vlakna i/ili istovjetne infrastrukture, kabelskih razdjelnika i povezane opreme i prema potrebi tehničke uvjete pristupa kabelskoj kanalizaciji.

B. Kolokacijske usluge

1) podatci o lokacijama na kojima operator sa značajnom tržišnom snagom pruža usluge kolokacije i planirane promjene tih lokacija, koji ne moraju biti objavljeni, već dostupni zainteresiranoj osobi putem informacijskog sustava iz članka 3. stavka 1. točke 8. ovog Pravilnika

2) vrste kolokacije koje operator sa značajnom tržišnom snagom pruža na lokacijama iz točke 1. (fizičku kolokaciju, udaljenu kolokaciju i virtualnu kolokaciju)

3) značajke opreme i možebitna ograničenja uporabe u kolokacijskim prostorima

4) sigurnosne mjere koje operator sa značajnom tržišnom snagom poduzima u svrhu osiguravanja svojih lokacija

5) uvjeti pristupa za osoblje operatora korisnika

6) sigurnosne norme

7) pravila za raspodjelu prostora na lokacijama gdje je kolokacijski prostor ograničen

8) uvjeti uz koje operatori korisnici mogu pregledati lokacije na kojima je omogućena fizička kolokacija, kao i lokacije na kojima kolokacija nije omogućena zbog nedostatka prostornih ili tehničkih mogućnosti.

III. NAČIN OBJAVE STANDARDNE PONUDE

Članak 5.

(1) Operator iz članka 3. i 4. ovog Pravilnika obvezan je na svojim internetskim stranicama objaviti standardnu ponudu u roku koji je određen odlukom Vijeća HAKOM-a na temelju koje je istu bio dužan izraditi i objaviti.

(2) Operator iz članka 3. i 4. ovog Pravilnika, obvezan je u standardnoj ponudi naznačiti datum njezina stupanja na snagu, navodeći klasifikacijsku oznaku, urudžbeni broj i nadnevak odluke Vijeća HAKOM-a na temelju koje je istu bio dužan izraditi i objaviti.

(3) Operator iz članka 3. i 4. ovog Pravilnika, obvezan je prethodno dostaviti HAKOM-u u elektroničkom i pisanom obliku konačni tekst standardne ponude i tekst standardne ponude s evidentiranim promjenama kako bi HAKOM mogao standardnu ponudu i standardnu ponudu s evidentiranim promjenama objaviti na internetskim stranicama.

IV. UPISNIK STANDARDNIH PONUDA

Članak 6.

(1) HAKOM ustrojava i vodi upisnik standardnih ponuda iz članka 1. ovog Pravilnika u obliku baze podataka na internetskim stranicama.

(2) U upisnik standardnih ponuda uz svaku odobrenu standardnu ponudu upisuje se i:

1. redni broj

2. nadnevak stupanja na snagu

3. nadnevak prestanka važenja standardne ponude.

V. PRIJELAZNE I ZAVRŠNE ODREDBE

Članak 7.

(1) Stupanjem na snagu ovog Pravilnika prestaje važiti Pravilnik o standardnim ponudama Hrvatske agencije za poštu i elektroničke komunikacije (»Narodne novine« br. 37/09).

(2) Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/15-02/13

Urbroj: 376-11-15-1
Zagreb, 17. studenoga 2015.

Predsjednik Vijeća
dr. sc. Dražen Lučić, v. r.

126 20.11.2015 Pravilnik o standardnim ponudama

126 20.11.2015 Pravilnik o standardnim ponudama